Фридрих Хьолдерлин
Младост

Превод от немски: Чило Шишманов, —

chitanka.info

Когато бях момче,

избавяше ме често някой бог

от укорите и от пръчката човешка,

играех си тогава

в горичката с цветята,

а ветровете на небето

играеха със мен.

И както на тревите

сърцето радваш ти,

когато крехките ръце

към теб простират те,

тъй радваше и моето сърце

ти, татко Хелиос! И бях като Ендимион

любимец твой,

света Луна!

О всички вие верни

и дружелюбни богове,

да знаехте

как любеше ви моята душа!

Не ви зовях тогава

по име още, а и вие

не ме наричахте, тъй както хора се наричат,

когато се познават.

Но вас познавах по-добре,

отколкото съм хората аз някога познавал,

мълчанието на етера разбирах,

речта човешка не разбрах.

На шумолящата гора

съзвучието ме отгледа

и сред цветята да обичам

се учех аз.

На боговете във ръцете аз отраснах.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.